Pasiūlymas Tarybos reglamentas iš dalies keičiantis Reglamentą (EB) Nr. 3317/94 dėl žvejybos licencijų paraiškų perdavimo trečiosioms šalims /* KOM/2005/0238 galutinis */





[pic] | EUROPOS BENDRIJŲ KOMISIJA | Briuselis, 06.06.2005 KOM(2005) 238 galutinis 2005/0110 (CNS) Pasiūlymas TARYBOS REGLAMENTAS iš dalies keičiantis Reglamentą (EB) Nr. 3317/94 dėl žvejybos licencijų paraiškų perdavimo trečiosioms šalims (pateikta Komisijos) AIŠKINAMASIS MEMORANDUMAS Pasibaigus žvejybos susitarimo protokolo galiojimo laikui, susitarimo šalys veda derybas dėl žvejybos susitarimo protokolo atnaujinimo. Baigdamos derybas dėl žvejybos susitarimo protokolo pratęsimo, šalys taip pat parafuoja ne tik naują protokolo tekstą ir jo priedą, bet ir pasikeitimą laiškais dėl laikino naujojo protokolo taikymo tokią datą, kad laikotarpiu nuo ankstesnio protokolo galiojimo pabaigos iki naujo protokolo, dėl kurio deramasi, taikymo, tos trečiosios šalies išskirtinėse ekonominėse zonose (IEZ) Bendrijos laivyno žvejybos veikla nenutrūktų. Dažniausiai laikino taikymo data yra nustatoma kita diena po ankstesnio protokolo galiojimo pabaigos. Kai visi šie dokumentai yra parafuojami, Komisijos tarnybos pradeda reikalingą procedūrą, kuria siekiama parengti oficialų Komisijos pasiūlymą, vėliau pateikiamą tvirtinti Tarybai. Procedūra sudaryta iš dviejų paralelinių dalių: Tarybos reglamento (Reglamentas) su Europos Parlamento nuomone ir Tarybos sprendimo (Sprendimas), kuriuo nustatomas žvejybos galimybių pasiskirstymas tarp valstybių narių ir patvirtinamas pasikeitimas laiškais dėl laikino protokolo taikymo. Tokia procedūra gali užtrukti keletą mėnesių. Antrąja procedūros dalimi yra siekiama paankstinti Tarybos sprendimo priėmimo momentą. Tačiau kartais Tarybos teisės aktas gali būti priimtas praėjus keliems mėnesiams nuo pasikeitime laiškais nustatytos laikino taikymo datos, nes derybų pabaigos data priklauso nuo trečiosios šalies. Siekiant išvengti situacijos, kad tuo laikotarpiu būtų neįmanoma naudoti naujame protokole numatytų žvejybos galimybių, šio pasiūlymo tikslas yra Komisijai suteikti galimybę neatidėliojant administruoti valstybių narių pateiktas žvejybos galimybių paraiškas ir jas perduoti trečiajai šaliai. Bendrija yra suinteresuota išvengti bet kokio, net ir laikino, žvejybos veiklos sustabdymo, kuris būtų žalingas ir Europos bendrijai, ir atitinkamų žvejybos išteklių šalies laivynui. Kol bus priimtas Tarybos teisės aktas dėl pasikeitimo laiškais, nustatantis laikiną naujojo žvejybos susitarimo protokolo taikymą ir žvejybos galimybių pasiskirstymą tarp valstybių narių, šiame pasiūlyme yra numatytos laikinosios nuostatos, Komisijai suteikiančios galimybę perduoti žvejybos licencijų paraiškas trečiajai šaliai, remiantis paskirstymo normomis, naudojamomis laikantis susitarimo ir atsižvelgiant į sąlyginio stabilumo principą. Toks perdavimas, jei laikomasi visų naujame protokole numatytų sąlygų, trečiajai šaliai suteikia galimybę išduoti licencijas ir leisti paraiškas pateikusiems laivams žvejoti atitinkamoje IEZ, laikantis pasikeitime laiškais numatytos datos. Tai, kad pasiūlyme yra reglamentuojami tik susitarimų pratęsimo klausimai, leidžia laikantis ankstesnės tvarkos remtis jau egzistuojančiu paskirstymu, o galimą naują paskirstymą nustatyti kitais teisės aktais. EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 37 straipsnį, atsižvelgdama į Komisijos pasiūlymą[1], atsižvelgdama į Parlamento nuomonę[2], atsižvelgdama į Europos ekonomikos ir socialinių reikalų komiteto nuomonę[3], kadangi : (1) Laikantis Bendrijos ir trečiųjų šalių sudarytų žvejybos susitarimų, prieš pasibaigiant kiekvieno protokolo galiojimo terminui, susitarimo šalys pradeda derybas, siekdamos bendru sutarimu apibrėžti naujojo protokolo turinį tolimesniam laikotarpiui ir, kai protokolas yra suderintas, parafuoja pasikeitimą laiškais dėl laikino jo taikymo tam tikrą datą tam, kad būtų galima tęsti žvejybos veiklą. (2) Pagal 1994 m. gruodžio 22 d. Tarybos reglamento (EB) Nr. 3317/94, nustatančio bendrąsias nuostatas dėl leidimo žvejoti trečiosios šalies vandenyse pagal žvejybos susitarimą[4], 5 straipsnio 2 dalį Komisija nagrinėja kiekvienos valstybės narės paraiškas, atsižvelgdama į tai valstybei suteiktas žvejybos galimybes, ir jas perduoda atitinkamai trečiajai šaliai. (3) Tuo atveju, kai Tarybos teisės akto dėl pasikeitimo laiškais, nustatančio laikiną naujo protokolo taikymą ir žvejybos galimybių pasiskirstymą tarp valstybių narių, patvirtinimo procedūra negali būti užbaigta iki to laikinojo taikymo datos, siekiant išvengti Bendrijos laivyno žvejybos veiklos sustabdymo, reikia numatyti laikinąsias nuostatas, Komisijai suteikiančias galimybę perduoti žvejybos licencijų paraiškas trečiajai šaliai, atsižvelgiant į sąlyginio stabilumo principą. (4) Reglamentas (EB) Nr. 3317/94 turėtų būti atitinkamai iš dalies pakeistas. PRIĖMĖ ŠĮ REGLAMENTĄ: 1 straipsnis Reglamento (EB) Nr. 3317/94 5 straipsnio 2 dalis yra papildoma šia pastraipa: „Jei Taryba dar nepriėmė teisės akto dėl laikino naujojo žvejybos susitarimo su trečiąja šalimi protokolo taikymo, kuriame nustatytas žvejybos galimybių pasiskirstymas tarp valstybių narių, Komisija trečiajai šaliai perduoda licencijų paraiškas, kaip numatyta pirmoje pastraipoje, nepažeidžiant nuostatų, kurias vėliau priims Taryba. Komisija perduodama tas paraiškas taiko paskirstymą, kuris galiojo pagal ankstesnįjį protokolą.“ 2 straipsnis Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] OL C ..., [...], p. ... . [2] OL C ..., [...], p. ... . [3] OL C ..., [...], p. ... . [4] OL L 350, 1994 12 31, p. 13.